Polisiebeamptes vas wat man glo van duisende beroofArgieffoto ter illustrasie: SAPD Drie polisiebeamptes is Vrydag in hegtenis geneem in verband met beweerde korrupsie en gewapende roof. Kapt. Matimba Maluleke, woordvoerder van die Valke, het gesê die beamptes, tussen 33 en 39 jaar oud en verbonde aan die polisie in Bela-Bela, het glo ŉ slagoffer van R190 000 beroof tydens ŉ gewapende roof op 7 September. “Hulle het die man uit ŉ plaaslike dobbelfasiliteit vergesel en toe geëis dat hy vir hulle omkoopgeld betaal, anders gaan hulle geldwassery-aanklagtes teen hom aanhangig maak,” het Maluleke gesê. Die saak is gevolglik by die Valke se eenheid vir korrupsie aangemeld en die drie beamptes is nagespoor en in hegtenis geneem. Die verdagtes sal Dinsdag 25 September in die Bela-Bela-landdroshof verskyn op aanklagte van beweerde korrupsie en gewapende roof.